

**Národná diaľničná spoločnosť, a. s.**

**Dúbravská cesta 14, 841 04 Bratislava**

**Zadávanie nadlimitnej zákazky na uskutočnenie stavebných prác**

**Zhotovenie stavby**

**R2 Šaca – Košické Olšany, II. úsek**

**v zmysle zmluvných podmienok FIDIC – „červená kniha“**

**SÚŤAŽNÉ PODKLADY**

**Zväzok 4**

**Cenová časť**

Nákladová časť je spracovaná pre stavbu Rýchlostná cesta R2 Šaca – Košické Olšany, II. úsek.

Zväzok 4, Cenová časť obsahuje tieto základné časti:

Časť 4.1 Preambula

Časť 4.2 Rekapitulácia

Časť 4.3 Dokumentácia

Časť 4.4 Záchranný archeologický prieskum

Časť 4.5 Súpis prác

Časť 4.6 Rekapitulácia objektov

Časť 4.7 Ocenený súpis prác

Časť 4.8 Popis prác

Časť 4.9 Celkový výkaz výmer

Všetky časti sú priložené aj v digitálnej forme v programe Excel. Časti 4.2 až 4.8 sú v jednom súbore pričom každá časť je na samostatnom hárku.

**ČASŤ 4.1**

**PREAMBULA**

**o b s a h**

[1.0 Všeobecné údaje 3](#_Toc531938542)

[1.1 Predmet obstarávania 3](#_Toc531938543)

[1.2 Výmery 3](#_Toc531938544)

[1.3 Cena položky 3](#_Toc531938545)

[1.4 Predloženie cenovej ponuky 5](#_Toc531938546)

[2.0 Pokyny pre vypracovanie cenovej ponuky 5](#_Toc531938547)

[2.1 Postup spracovania 5](#_Toc531938548)

[2.2 Oceňovanie ponuky 5](#_Toc531938549)

[2.3 Výpočet ceny 5](#_Toc531938550)

[2.4 Popis prác 6](#_Toc531938551)

[2.5 Súpis prác 6](#_Toc531938552)

[2.6 Ocenený súpis prác 6](#_Toc531938553)

[2.7 Všeobecné položky v procese verejného obstarávania 6](#_Toc531938554)

[2.8 Zhodnosť cien](#_Toc531938555) 12

[3.0 Úprava cien v dôsledku zmien nákladov 12](#_Toc531938556)

[4.0 Spôsoby merania výmer a oceňovanie prác 12](#_Toc531938557)

[4.1. Rozdelenie objektov podľa IFRS pre potreby verejného obstarávateľa 12](#_Toc531938558)

[4.2. Oceňovanie nových prác po podpise Zmluvy 12](#_Toc531938559)

[4.3 Meranie výmer 13](#_Toc531938560)

[4.4 Správny pomer sadzieb a súm vo vzťahu k stavbe 13](#_Toc531938561)

[4.5 Platba za inú metódu vykonania 14](#_Toc531938563)

[5.0 Použité skratky 14](#_Toc531938564)

# 1.0 Všeobecné údaje

## 1.1 Predmet obstarávania

Predmet obstarávania je určený Dokumentáciou na ponuku a jej zväzkami č. 1,2,3,4,5 ako aj inými dokladmi tvoriacimi súčasť Zmluvy a odkazmi a odvolaniami, ktoré tieto obsahujú. Predmetom verejného obstarávania nie sú objekty SSÚR t.j. objekty 320-01 až 330-18.

## 1.2 Výmery

Výmery položiek, uvedené v nákladovej časti sú podľa projektovej dokumentácie a uvádzajú sa za účelom zabezpečenia spoločnej základne pre ponuky v rámci verejnej súťaže. Výmery stanovujú množstvo práce, t.j. určujú množstvo merných jednotiek vyplývajúcich priamo z textu popisu položky. Všetko, čo neobsahuje Výkaz výmer a je popísané v inej časti Dokumentácie na ponuku a v jej jednotlivých zväzkoch, je súčasťou stavby a Zhotoviteľ je povinný započítať si tieto práce a materiály do nákladov stavby.

Pri meraní množstva prác, spôsobe alebo metóde merania a oceňovaní prác sa bude postupovať v súlade so Zmluvnými podmienkami všeobecnými a osobitnými.

## Cena položky

Pri určovaní cien jednotlivých položiek je potrebné venovať pozornosť všetkým prácam, zabudovaným materiálom a nadväzným činnostiam, ako aj od Zhotoviteľa požadovaných úkonov a služieb podľa pokynov a podmienok, ktoré sú uvedené v predmete obstarávania podľa bodu 1.1.

Ceny jednotlivých položiek musia obsahovať celkové náklady spojené s plnením predmetu obstarávania a Zmluvných podmienok, t.j.: náklady na prácu, práce súvisiace s dodaním a dovozom zabudovaných materiálov, dodaním a dovozom pomocných materiálov a konštrukcií, všetky stroje, vybavenie a zariadenie, ich používanie a údržbu, všetky drobné a pomocné práce (napr. spevnené plochy, lešenia, žeriavové a zavážacie dráhy, montážne zariadenia), výkop a zabetónovanie zvislých dopravných značiek trvalých ako i dočasných značiek vrátane stĺpikov a ich kompletného osadenia, náklady súvisiace so zriadením, prevádzkou a odstránením recyklačných centier, okrem zariadenia staveniska, drobné a pomocné materiály, Stavebnotechnický dozor a kontrolu Zhotoviteľa, dozor a kontrolu správcov cudzích zariadení, strážne služby pri prácach na objektoch inžinierskych sieti, materiály, montáž, údržbu, dane a clá, bankové náklady, ako aj všetky všeobecné riziká , záväzky, náklady na údržbu v záručnej dobe, ďalej všetky služby, ktoré zabezpečujú realizáciu prác, dokončenie, individuálne odskúšanie, komplexné skúšky technologického zariadenia, všeobecné riziká a zaistenie bezpečnosti práce, požiarnej ochrany, povodňovej ochrany a ochrany životného prostredia, spolupráca a koordinácia so zhotoviteľmi súvisiacich stavieb so stavbou na základe zmlúv o spolupráci a koordinácií v súlade s ustanoveniami Zmluvy, vrátane zmluvne stanovenými záväzkami a zodpovednosťou a povinnosti popísané v súvisiacich zväzkoch, resp. zahrnuté v Zmluve. Všetky čiastkové práce, ktoré nie sú menovite uvedené v popise prác danej položky, ale sú s daným popisom súvisiace a vyplývajúce z ponukovej dokumentácie a ktoré sú nevyhnutné pre úplné ukončenie práce, musia byť zahrnuté v základných položkách. Je neprípustné predpokladať, že popis položiek neobsahujúci všetky podrobnosti pripúšťa previesť práce nižšej technickej , resp. kvalitatívnej úrovne, ako je pre daný účel obvyklé. Ak uchádzač zistí, že na niektoré práce nie je samostatná položka, musí jej cenu zahrnúť do cien súvisiacich položiek.

**Uchádzač musí zohľadniť všetky požiadavky a povinnosti, či už výslovne uvedené alebo naznačené vo všetkých častiach zmluvnej dokumentácie a vhodne ich oceniť. Jednotkové ceny a sadzby musia preto zahrňovať všetky priame a nepriame náklady a náklady na riziká všetkých druhov, ktoré nie sú zo Zmluvy vyňaté, v takej výške ako sú potrebné pre výstavbu a dokončenie Diela v súlade so Zmluvou.**

**Uchádzač musí oceniť všetky položky, ktoré sú uvedené vo Výkaze výmer označené na ocenenie v primeranej cene. Žiadna časť nákladu (materiál, stroje, mzdy atď.) týkajúca sa agregovanej položky z Výkazu výmer nemôže byť zahrnutá (rozplynutá) v cenách iných agregovaných položiek z Výkazu výmer.**

Jednotkové ceny a sadzby uvedené v Zmluve sú v rámci Lehoty výstavby pevné. Úpravy v dôsledku zmien Nákladov podľa podčlánku 13.8 Obchodných podmienok (zväzok 2) budú realizované pri fakturácií.

Jednotkové ceny a sadzby budú použité pre oceňovanie skutočne vykonaných prác a pokiaľ sú použiteľné aj pre oceňovanie Zmien.

Stanovené ceny Všeobecných položiek v procese obstarávania musia vychádzať  zo Zvláštnych technicko-kvalitatívnych podmienok (ZTKP) , Zmluvných podmienok a  Zväzku 5, so započítaním všetkých prác a služieb, materiálov a činností, ktoré sú požadované v Dokumentácií na ponuku.

V cene mostných objektov, pri ktorých sa požaduje dlhodobé meranie určené v ZTKP , musia byť zahrnuté všetky merania do ukončenia stavby.

V cene objektov inžinierskych sietí musia byť zahrnuté všetky potrebné merania, vytýčenie trasy, overenie smerovej a výškovej polohy jestvujúcich inžinierskych sietí sondážnymi jamami, potrebné skúšky, odpojenie a zapojenie el. vedení, vypínanie, zaistenie a zapojenie vedenia, náklady na všetky potrebné práce a služby, na potrebné výluky všetkých inžinierskych sietí aj so zabezpečením náhradných zdrojov, poplatky spojené s odpojením sietí, konštrukcie povrchového označenia trasy (napr. označenia lomov trasy tabuľkami), a tiež vyhľadávací vodič (podľa PD). Ceny musia zahŕňať všetky potrebné technologické postupy a požiadavky správcov sietí uvedených vo vyjadreniach.

V cene objektov musia byť zahrnuté všetky náklady na zabezpečenie prác v rozsahu a  obsahu špecifikovanom v ZTKP, vykonanie všetkých kontrol, funkčných skúšok, aj skúšobných prevádzok, vrátane vyhodnotenia a správ, vykonanie všetkých činností v súvislosti s preberacím konaním, kolaudáciou a uvedením do prevádzky pre všetky časti stavby.

Uchádzač zahrnie do príslušných položiek poplatky za použitie verejného priestranstva.

Úspešný uchádzač je povinný predložiť k preberaciemu konaniu rozpis cenovej kalkulácie aj rozbor položky jednotlivých navrhovaných dopravných značiek a dopravných zariadení, vrátane ich zriadenia a v prípade dočasného dopravného značenia aj odstránenia. Zároveň je povinný spracovať aj podrobné kalkulácie v zmysle PD a to podľa etáp obmedzenia dopravy dočasného dopravného značenia. Cena každej etapy bude splatná až po skončení obmedzenia dopravy príslušnej etapy. Zhotoviteľ zahrnie do svojej cenovej ponuky všetky náklady na dočasné dopravné značenie vyplývajúce z jeho návrhu postupu výstavby. Všetky ceny, sadzby a sumy sa uvádzajú v eurách (€) zaokrúhlené **na dve desatinné miesta**.

Všeobecné pokyny a popisy prác a materiálov platia, aj keď nie sú zopakované alebo zhrnuté v Cenovej časti.

Dokumentácia na vykonanie prác (DVP) sa vypracováva v zmysle ZTKP na doriešenie detailov, ktoré nie sú v DRS, ktoré sa dajú spresniť až po určení materiálov a výrobkov, ktorých spresnenie je súčasťou Ponuky a nemajú vplyv na cenu Diela.

Verejný obstarávateľ si vyhradzuje právo vyžiadať rozbor ( kalkulácie ) cien Ponuky a jednotkových cien a uchádzač je povinný ich poskytnúť.

Pre tvorbu cien jednotlivých položiek sú záväzné pre uchádzača pokyny platného Triednika stavebných prác (TSP), - Metodický pokyn MVRR SR.  Je voľne dostupný na webovej stránke jeho spracovateľa [www.cenekon.sk](http://www.cenekon.sk)/triednik.

## 1.4 Predloženie cenovej ponuky

Uchádzač predloží jednu cenovú ponuku 1 x na digitálnom nosiči, ktorá je spracovaná vo formáte \*xls, alebo \*xlsx a 1 x vytlačenú v papierovej forme v slovenskom jazyku v origináli aj v každej kópii svojej ponuky. Každá strana vytlačenej ponuky bude parafovaná oprávneným zástupcom uchádzača. Titulnú stranu týchto materiálov opečiatkuje uchádzač firemnou pečiatkou.

Uchádzač zodpovedá za to, že cenová ponuka predložená na digitálnom nosiči a na papieri sa úplne zhodujú.

# 2.0 Pokyny pre vypracovanie cenovej ponuky

## 2.1 Postup spracovania

Táto kapitola popisuje ako sa má postupovať pri spracovaní digitálnej časti, ktorá je spracovaná programom Excel.

## Oceňovanie ponuky

Ponuka obsahuje v súbore . xls nákladové časti 4.2 až 4.8 – uvedené v úvode Preambuly. Jednotlivé časti sú samostatnými hárkami excelovského súboru.

Oceňovanie ponuky sa bude prevádzať v nasledovných častiach cenovej časti:

Časť 4.3 Dokumentácia (DVP vybraných objektov, DSRS všetkých objektov)

Časť 4.4 Záchranný archeologický prieskum

Časť 4.5 Súpis prác

Do ostatných častí sa ceny automaticky preklápajú.

V časti 4.3. Ceny položiek sa uvedú do vyžltených buniek v príslušných stĺpčekoch - „Cena za DVP“ a „Cena za DSRS“.

V časti 4.4 Ceny položiek sa uvedú do vyžltených buniek stĺpca – „Jednotková cena – HZS a Sh v €“.

V časti 4.5. Ceny položiek sa uvedú do príslušných vyžltených buniek stĺpca "Jednotková cena bez DPH".

Pri zadávaní ceny všetkých častí sa pri tisícoch a miliónoch nesmú zadávať žiadne oddeľovacie znamienka (desatinné čiarky alebo bodky) alebo medzery.

Jednotková cena predstavuje cenu za stanovenú mernú jednotku pre jednotlivú položku.

Do ostatných nevyžltených buniek sa nesmie zasahovať, mohlo by dôjsť k narušeniu programu.

Do týchto buniek sa zadané ceny automaticky preklápajú.

Nesmie sa meniť popis objektov, položiek, veľkosť výmer. Zásah do týchto buniek bude mať za následok vylúčenie zo súťaže.

## Výpočet ceny

Všetky ďalšie výpočty a rekapitulácie vykoná softwarový program automaticky a preto uchádzači nesmú vpisovať, alebo iným spôsobom zasahovať do ktorýchkoľvek iných častí alebo častí tabuľky, okrem uvedeného žltého stĺpca, resp. buniek.

**Ďalej sú popísané jednotlivé časti „Cenovej časti“.**

## 2.4 Popis prác

V popise položiek stavebných prác sú uvedené všetky agregované položky stavby s množstvami merných jednotiek prác každej položky a množstvami pomocných prác v každej agregovanej položke. Popisy položiek zahŕňajú parciálne činnosti, systémovo zabezpečujúce jednoznačné a všeobecne zrozumiteľné vyjadrenie stavebnej produkcie (prác). Slúžia na doplnenie výkresovej časti, technickej správy a súvisiacich dokumentov pre korektné definovanie jednotkovej ceny. Obsahujú služby, práce, materiály a veci, ktoré sú požadované od Zhotoviteľa, aby ich zaistil.

## Súpis prác

Súpis prác je jedným zo súborov, ktoré vymedzujú predmet Diela.

V Súpise prác stavby sú uvedené všetky (agregované) položky stavby. Je zostavou stavebných prác, ktoré je potrebné vykonať pri realizácii stavby, alebo ktoré s predmetnou stavbou priamo súvisia. Slúži na zadávanie cien jednotlivých položiek, v nadväznosti na text článku 1.3. Preambuly, ako aj jej ostatné články.

Do Súpisu prác vkladá uchádzač svoje ponuky pre jednotkové ceny, ktoré budú automaticky prenášané do ostatných tabuliek. Vyplňuje sa len cena v bunkách na žltom podklade. Do ostatných buniek sa nesmie zasahovať, mohlo by dôjsť k narušeniu programu. Zásah do týchto buniek bude mať za následok vylúčenie zo súťaže.

## 2.6 Ocenený súpis prác

Ocenený súpis prác slúži na výpočet ceny objektov stavby. Ocenený výpis objektov je uvedený v častiach Rekapitulácia objektov a Ocenený súpis prác.

## 2.7 Všeobecné položky v procese verejného obstarávania

**Pri všetkých Všeobecných položkách Zhotoviteľ bude mať nárok na platbu odsúhlasenú Stavebnotechnickým dozorom maximálne do výšky uvedenej v Ponuke.**

Pre stavbu R2 Šaca – Košické Olšany, II.úsek sú nasledovné Všeobecné položky:

**101 Zariadenie Staveniska - zriadenie**

Položka obsahuje náklady na zriadenie všetkých kancelárií, ubytovacích a sociálnych zariadení, výrobní, skladov, staveniskových ciest, pomocných prevádzok a podobných zariadení, potrebných pre splnenie predmetu obstarávania. Náklady obsahujú zriadenie všetkých potrebných prípojok, ako i oplotenia zariadenia Staveniska. Rozsah zariadenia je navrhovaný v POV a jeho presné umiestnenie, rozsah, napojenie na verejné komunikácie, napojenie na inžinierske siete si určí uchádzač. Náklady sa uvádzajú jednou sumou.

Všeobecná položka zariadenie Staveniska v zmysle POV obsahuje:

* Zariadenie staveniska SD1 v križovatke SSÚR Šebastovce (vrátane vybudovania dočasného zjazdu z cesty I/17, potrebného dočasného dopravného značenia na tomto zjazde a dočasnej prístupovej staveniskovej komunikácie vedenej pozdĺž cesty I/17 na SD1)
* Zariadenie staveniska SD2 pri odpočívadle Valaliky vrátane vybudovania dočasnej staveniskovej prístupovej komunikácie napojenej na cestu k „Spalovni“, vrátane potrebného dočasného dopravného značenia
* Zariadenie staveniska SD3 v km 14,0 R2 vrátane vybudovania prístupovej staveniskovej komunikácie a mostného provizória cez rieku Hornád.
* Zariadenie staveniska SD4 v km 18,7 R2 vrátane vybudovania dočasnej staveniskového pripojenia na miestnu komunikáciu, vrátane potrebného dočasného dopravného značenia
* Zariadenie staveniska SD5 v km 19,8 R2 vrátane vybudovania dočasnej staveniskového pripojenia na miestnu komunikáciu, vrátane potrebného dočasného dopravného značenia
* Zariadenie staveniska SD6 v km 21,6 R2 vrátane vybudovania dočasnej staveniskového pripojenia na cestu III/3410, vrátane potrebného dočasného dopravného značenia
* Dočasné oplotenie staveniska v zastavanom a zalesnenom území
* Dočasné čistiace plochy v mieste napojenia výjazdov zo staveniska na verejné komunikácie
* Informačné tabule (rozsah týchto služieb je určený vo Zväzku 3.)
* Náklady na zabezpečenie informovania verejnosti o priebehu výstavby (rozsah týchto služieb je určený vo Zväzku 3.), uvádzanú nákladmi za mesiac

Pred začatím prác zhotoviteľ predloží 2x obstarávateľovi a dozorovi vecný a finančný rozpis jednotlivých častí zariadenia staveniska.

Zariadenie staveniska je majetkom zhotoviteľa, všetky povolenie (povolenie na čerpanie, vypúšťanie vôd, odber elektrickej energie a pod.) ako aj stavebné povolenie (mimo rozsahu uvedeného v POV DSP) a kolaudačné rozhodnutie si zhotoviteľ zabezpečuje sám. V rámci zriadenia zariadenia staveniska zhotoviteľ je povinný uvažovať aj pripojovacími poplatkami energetickým spoločnostiam pri napojení na elektrickú sieť v rámci stanovených pripojovacích podmienok, ktoré si zhotoviteľa zabezpečí na vlastné náklady v rámci prípravy ZS.

O výške nákladov na zriadenie zariadenia staveniska rozhodne stavebný dozor v súlade s predloženým rozpisom zariadenia staveniska a skutočne dodaným zariadením staveniska maximálne do výšky uvedenej v ponuke.

**102 Zariadenie Staveniska - prevádzka**

Obsahuje náklady na prevádzku , zabezpečenie energií , strážnu službu a údržbu zariadení Staveniska, prístupových ciest, dočasného premostenia, dočasných oplotení Zhotoviteľa v  zmysle požiadaviek ZTKP. Rozsah tejto položky určí uchádzač. Uvádzajú sa náklady na mesiac.

**103 Zariadenie Staveniska - odstránenie**

Náklady spojené s odstránením zariadenia Staveniska, jeho odvozom, likvidáciou odpadov v rámci zariadenia Staveniska, odstránenie napojení na verejné komunikácie ako aj staveniskových komunikácií vybudovaných v rámci jednotlivých stavebných dvorov podľa projektu POV, prípojok inžinierskych sietí, odstránenie dočasného premostenia a oplotenia. Náklady sa uvádzajú 1 sumou. Platby budú podľa preukázaných nákladov priamo súvisiacich s položkou 101. O výške týchto nákladov rozhodne stavebný dozor v súlade s predloženým rozpisom zariadenia staveniska a skutočne odstráneným zariadením staveniska.

**104 Dopravné značenie – dočasné (prenosné)**

Rozsah podľa technologického postupu výstavby Zhotoviteľa. Súbory dočasných dopravných značení v mieste napojenia vjazdov a výjazdov zo Staveniska na verejné komunikácie, obmedzenie premávky na jestvujúcich komunikáciách v mieste ich napojení, krížení, úprav, dočasné uzávery ciest, dočasné presmerovania dopravy z technologických dôvodov výstavby, a pod.

Na ZDZ budú použité len dopravné značky a dopravné zariadenia uvedené alebo vyobrazené vo vyhláške 9/2009 Z. z. a zákona č.8/2009 pokiaľ nie je stanovené inak. Vyhotovenie a tvary symbolov dopravných značiek a dopravných zariadení sa nesmú meniť. Vyhotovenie dopravných značiek musí byť podľa STN 01 8020. Rozmery ZDZ určuje STN 01 8020 v kapitole 4 a v normatívnej prílohe A a STN 01 8020/Z2.

V rámci POV je uvažované s nasledovnými obmedzeniami dopravy:

* Presmerovanie dopravy v križovatke Košice – Juh, na konci úseku R4 v mieste napojenia na cestu I/17 pri budovaní vetvy J a I. Doprava bude presmerovaná obojsmerne na už vybudovanú vetvu H.
* Cesta III/3416 v km 11,050 je vedená popod most obj. 208-00 Len čiastočné obmedzenie dopravy
* Prístupová cesta do spaľovne v km 12,200po dobu výstavby navrhnutá jednopruhová obchádzka, tak aby po dobu výstavby nebol prerušený prístup do spaľovne a lokality.
* Prístupová cesta spaľovňa – Kokšov – Bakša v km 13,380 bude na nevyhnutnú dobu výstavby uzavretá.
* Cesta II/552 v km 15,600 je navrhnutá po dobu výstavby provizórna obchádzka
* Prístupová cesta medzi Vyšnou Hutkou a Krásna v km 16,900 bude na nevyhnutnú dobu výstavby uzavretá.
* Prístupová cesta medzi Košickou poliankou a Krásna v km 18,635 po dobu budovania objektu 215-00 bude je navrhnutá provizórna obchádzka, pri budovaní mosta 216-00 bude na nevyhnutnú dobu výstavby uzavretá.
* Prístupová cesta medzi Zdobou – Krásna v km 19,900 bude na nevyhnutnú dobu výstavby uzavretá.
* Cesta III/3410 v km 21,469 je vedená popod most obj. 219-00. Len čiastočné obmedzenie dopravy
* Cesta I/19 v križovatke Hrašovík len lokálne obmedzenie pre vybudovanie napojenia do okružnej križovatky ktorá sa buduje v rámci stavby D1 Budimír – Bidovce.

Do ceny dočasného dopravného značenia uchádzač zahrnie nákup alebo mesačný prenájom na dobu realizácie objektu - prenosné ZDZ, vrátane stĺpikov, spojovacieho materiálu a podstavcov, ich realizáciu, údržbu a odstránenie (vrátane vodorovného DZ a potrebných dočasných záchytných zariadení).

Do ceny dočasného dopravného značenia uchádzač zahrnie aj zabezpečenie všetkých potrebných projektov dočasného dopravného značenia vrátane získania potrebných povolení.

Platby budú podľa preukázaných nákladov maximálne do výšky uvedenej v ponuke.

**105 Dočasná svetelná signalizácia**

Náklady spojené so zriadením, prevádzkou a odstránením dočasného dopravného značenia a dočasných dopravných zariadení pre všetky druhy ich stabilizácie a osadenia. Súčasťou položky je aj odsúhlasenie dočasného dopravného značenia v zmysle zmluvných a technických podmienok pred uvedením do prevádzky.

Rozsah podľa technologického postupu výstavby Zhotoviteľa. Súbory svetelnej signalizácie na riadenie cestnej premávky v prípade napojenia vjazdov a výjazdov zo Staveniska na verejné komunikácie, obmedzenie premávky na jestvujúcich komunikáciách v mieste ich napojení, krížení, úprav, dočasné presmerovania dopravy z technologických dôvodov výstavby a pod. Platby budú podľa preukázaných nákladov do výšky uvedenej v ponuke.

Svetelná signalizácia sa uvažuje v POV použiť:

* Prístupová cesta do spaľovne v km 12,200 - po dobu výstavby navrhnutá jednopruhová obchádzka, tak aby po dobu výstavby nebol prerušený prístup do spaľovne a lokality.
* Prístupová cesta medzi Košickou poliankou a Krásna v km 18,635 - po dobu budovania objektu 215-00 bude je navrhnutá provizórna obchádzka, pri budovaní mosta 216-00 bude na nevyhnutnú dobu výstavby uzavretá.
* Cesta III/3416 v km 11,050 R2
* Cesta III/3410 v km 21,469 R2

**106 Dokumentácia na vykonanie prác stavby (DVP)**

Rozsah prác je určený v ZTKP. Náklady sa uvádzajú po objektoch do príslušného stĺpca listu Dokumentácia *(skrátený názov DVP, rozumie sa Dokumentácia na vykonanie prác)*. V Dokumentácii na vykonanie prác (DVP) ide o dokumentáciu, ktorá prevyšuje rozsah dokumentácie DRS, ktorá bude k dispozícii. Ide o niektoré detaily, ktoré sa dajú upresniť až po určení materiálov a výrobkov, ktorých upresnenie je súčasťou Ponuky uchádzača (napr. mostné nosníky) a dielenské výkresy v členení na časti stavby. Potrebnú výrobno-technickú dokumentáciu (VTD) uchádzač zahrnie do ceny DVP.

Súčasťou ocenenia položky bude aj projekt a realizácia stáleho osobitného zariadenia na mostnom objekte 211-00“Most na R2 v km 14,3 cez rieku Hornád“. Zhotoviteľ je povinný započítať do položky všetky náklady spojené s návrhom, projektom, odsúhlasením a realizáciou stáleho osobitného zariadenia na moste.

**107 Dokumentácia skutočného realizovania stavby (DSRS)**

Rozsah prác je určený v ZTKP. Náklady sa uvádzajú po objektoch do príslušného stĺpca listu Dokumentácia *(skrátený názov DSRS, rozumie sa Dokumentácia skutočného realizovania stavby)*.

Dokumentácia pozostáva z porealizačného zamerania,  technickej správy, výkresov a manuálu užívania vypracovaná pre každú časť stavby samostatne. Základná mapa rýchlostnej cesty vypracovaná v tlačovej a digitálnej forme je súčasťou DSRS.

**108 Vytýčenie jestvujúcich inžinierskych sietí**

Vzhľadom na situovanie stavby v zastavanom území, kde sa nachádza viacero podzemných inžinierskych sieti je potrebné, aby Zhotoviteľ zabezpečil ich vytýčenia za účasti ich vlastníkov alebo správcov v rozsahu plynovody 4800,50 m, vodovody a kanalizácia 1 125 m a podzemné elektro vedenia silnoprúdu a slaboprúdu v rozsahu 17 257 m. K fakturácii predloží Zhotoviteľ Stavebnotechnickému dozorovi doklady podľa skutočne nameraného množstva vytýčených sietí.

**109 Poistenie**

Položka "Poistenie" uvedená vo Všeobecných položkách v procese verejného obstarávania“ má pokrývať cenu poistenia iba za zmluvné poistenie vyžadované v  Zmluvných podmienkach. Poistenie je možné fakturovať na základe skutočnosti maximálne do výšky ceny uvedenej v Ponuke (v zmysle poistnej zmluvy). V prípade vzniku poistnej udalosti nebude Zhotoviteľovi preplatená jeho spoluúčasť.

Poistenie sa bude uvádzať jednou sumou.

**110 Fotodokumentácia, video**

Fotodokumentácia z výstavby diaľnice propagačné a informačné video k uvedeniu stavby do užívania. K fakturácii predloží Zhotoviteľ Stavebnotechnickému dozoru všetky oprávnené náklady spojené vytvorením fotodokumentácie a videa.

**111 Záchranný archeologický výskum**

Realizácia záchranného archeologického prieskumu v rozsahu stanovenom Archeologickým prieskumom (pozri prieskumy časť I.10 Zväzku 5). Uchádzači v ponuke uvažujú s rovnakou dobou podľa archeologického prieskumu. Platby budú podľa skutočne odpracovaných hodín. Strojné nasadenie sa v prípade potreby bude fakturovať v zmysle súpisu prác 4.5 podľa skutočnej doby nasadenia strojov.

Uvedená položka nezahŕňa odstránenie ornice a výkopové práce v zmysle projektu diaľnice ocenené v zemných prácach.

V hodinovej zúčtovacej sadzbe odborníka je potrebné zahrnúť aj polohopisné a výškopisné zameranie preskúmaných archeologických objektov a nálezových situácií spolu so spracovaním výsledkov výskumu a vyhotovenie výskumnej dokumentácie. Súčasťou hodinovej sadzby odborníka musia byť aj laboratórne práce, ktoré budú realizované na výskumnom pracovisku mimo staveniska. V uvedenej sadzbe si uchádzač ocení aj odhadovaný možný geofyzikálny prieskum počas archeologického výskumu.

**112 Zmluvné požiadavky poplatky za skládky vybúraných hmôt a sutí**

K fakturácii predloží Zhotoviteľ Stavebnotechnickému dozoru všetky oprávnené náklady spojené so skladovaním vybúraných hmôt. K fakturácii predloží zhotoviteľ dozorovi všetky oprávnené náklady spojené so skládkovaním prebytočnej a nevhodnej zeminy mimo staveniska. Lokality na skládkovanie prebytočnej a nevhodnej zeminy zabezpečí uchádzač aj so zabezpečením stanovísk, rozhodnutí a povolení orgánov štátnej a verejnej správy v zmysle platnej legislatívy.

**113 Zmluvné požiadavky - poplatky za zemník**

Náklady na obstaranie chýbajúceho materiálu vrátane jeho potrebnej úpravy, naloženia na dopravný prostriedok. Náklady sa uvádzajú za m3. K fakturácii predloží Zhotoviteľ Stavebnotechnickému dozorovi všetky oprávnené náklady.

**114 Požiadavky Objednávateľa prieskumné - práce geotechnické**

Geotechnický monitoring bude vykonávaný v zmysle prílohy L.2 Projekt geotechnického monitoringu, ktorý je zadefinovaný vo Zväzku 5. Náklady sa uvádzajú 1 sumou.

**115 Mesačné správy postupu výstavby**

Mesačné správy budú vypracovávané v počte 6 ks. Predpokladaný obsah mesačných správ: prehľad postupu prac jednotlivých stavebných objektov, mesačné vyhodnotenie fakturačného harmonogramu, vyhodnotenie plánu koordinátora BOZP, zoznam vykonaných skúšok a vyhodnotenie geotechnického monitoringu. Náklady sa uvádzajú jednou sumou.

**116 Program odpadového hospodárstva**

Vypracovanie POH zabezpečí budúci zhotoviteľ stavby a predloží ho na schválenie príslušným orgánom v súlade s platnou legislatívou pred uvedením stavby do prevádzky. Vypracovaný POH musí byť odsúhlasený investorom stavby a budúcim prevádzkovateľom stavby NDS, a.s. Náklady sa uvádzajú jednou sumou. Program odpadového hospodárstva na stavebných dvoroch a podľa zhotoviteľom vypracovaného plánu nakladania s odpadmi.

**117 Staveniskové náklady Zhotoviteľa - pomocné práce zhotovovacie alebo zaisťovacie regulácia dopravy.**

Uchádzači v ponuke uvažujú s poplatkom za rušenie železničnej dopravy počas výstavby mostného objektu nad železničnou traťou, vlakové a prúdové výluky prípadne náhradná trakcia počas úpravy trolejového vedenia a počas výstavby mostného objektu nad železničnou traťou podľa technologického postupu. Platby budú podľa skutočne preukázaných nákladov.

Uchádzači v ponuke uvažujú s poplatkom za technický dozor správcov inžinierskych sieti (IS), ktorý bude realizovaný po dobu realizácie objektov jednotlivých sieti a to podľa požiadaviek jednotlivých správcov IS.

Víťazný uchádzač predloží stavebnotechnickému dozorovi rozpis tejto položky.

**119 Informačné tabule**

Náklady na úradné povolenie, vyhodnotenie, osadenie a udržiavanie potrebný počet informačných tabúľ uvedených vo Zväzku 3.

Rozsah obsah prác je určený v Zväzku 3. Náklady spojené s farebným vyhotovením tabule a popisom základných identifikačných údajov (objednávateľ, investor, zhotoviteľ, projektant, vrátane loga organizácií, začiatok a koniec výstavby, stavebný dozor, vedúci stavby a pod.), náklady spojené so zriadením osadením, stabilizáciou, odstránením a odsúhlasením s umiestnením tabúľ. Celkové náklady spojené s položkou "119 Informačné tabule" sa uvažujú v rozsahu informačné tabule počas výstavby a informačné tabule po ukončení výstavby (uvedenie stavby do prevádzky). Uchádzač predloží rozklad položky. Uvádza sa cena za 1 kus tabule.

**120 Požiadavky objednávateľa ostatné požiadavky pyrotechnický prieskum.**

K fakturácii predloží zhotoviteľ dozorovi všetky oprávnené náklady spojené so pyrotechnickým prieskumom. Realizácia prieskumu bude v rozsahu stanovenom v prílohe I.11 Pyrotechnický prieskum. Predpokladaná plocha pyrotechnického prieskumu je: 1 274 336 m2. Náklady sa uvádzajú na 1 m2.

**121 Požiadavky objednávateľa – environmentálny plán výstavby (EPV)**

Náklady sa uvádzajú 1 sumou. Zhotoviteľovi budú uhradené náklady maximálne do výšky sumy uvedenej v ponuke.

## 2.8 Zhodnosť cien

Cena rovnakých agregovaných položiek je rovnaká pre celú stavbu.

# 3.0 Úprava cien v dôsledku zmien nákladov

3.1 Vypočítaným indexom v súlade s podčlánkom 13.8.Obchodných podmienok (zväzok 2) sa bude upravovať mesačná odhadovaná zmluvná hodnota vykonaných stavebných prác schválená Stavebnotechnickým dozorom v členení na časti stavby v zmysle čl.14. **Všetky všeobecné položky sa vo fakturácií neupravujú.** Fakturácia valorizácie bude samostatnou súhrnnou faktúrou za obdobie jedného kalendárneho roka v súlade s podčlánkom 14.7 bodom e) Osobitných zmluvných podmienok, Zväzok 2.

3.2 Po zverejnení Štatistickým úradom SR vydaných potrebných podkladov pre výpočet indexu v súlade s podčlánkom 13.8 a jeho „Tabuľky údajov o úpravách“ je Zhotoviteľ povinný do 14 dní predložiť Objednávateľovi výpočet indexu na jeho prerokovanie. Vypočítaný index sa zaokrúhli na sedem desatinných miest.

# 4.0 Spôsoby merania výmer a oceňovanie prác

## 4.1. Rozdelenie objektov podľa IFRS pre potreby verejného obstarávateľa

Pre potreby verejného obstarávateľa je Výkaz výmer jednotlivých častí stavby rozdelený na komponenty podľa Požiadaviek Objednávateľa.

## 4.2. Oceňovanie nových prác po podpise Zmluvy

Nové jednotkové práce, ktoré nie sú obsiahnuté v Zmluve, a ktoré sú potrebné pre uskutočnenie diela, schvaľuje výlučne Objednávateľ.

Pre ocenenie nových prác, pre ktoré neboli dohodnuté zmluvné jednotkové ceny predloží Zhotoviteľ cenové kalkulácie aj s podkladmi pre ich výpočet. Zhotoviteľ spracuje a predloží na požiadanie Objednávateľa aj kalkulácie jednotkových cien vybraných stavebných prác z ponuky. Pre tvorbu nových cien stavebných prác vykonávaných vlastnými kapacitami musí byť použitý kalkulačný vzorec stanovený obstarávateľom nasledovne:

Jednotková cena = priame náklady (PN-materiál, mzdy, stroje, doprava)+ réžijné náklady (R) vo výške 13,2% z PN + zisk vo výške 2,6% (z PN +R)

1. Pri tvorbe jednotkovej ceny novej práce je možné využiť nasledovné možnosti:

a) jednotková cena je vytvorená z pôvodnej položky (uvedenej v Zmluve) zámenou len niektorej jej časti, napr. zámenou materiálu, strojov atď.

b) jednotková cena je vytvorená matematickou metódou interpolácie alebo extrapolácie, (použiť **hlavne** pre položky oceňujúce vrstvy, kde hrúbka je určujúci prvok)

c) jednotková cena je vytvorená ako nová, bez možnosti použitia bodov a), b).

1. Pre tvorbu novej jednotkovej ceny musí byť dokladovaná cenová agenda, ktorá obsahuje:

a) **ocenenie materiálov, strojov a mechanizmov, ľudskej práce; tarify a sadzby** – predloženie faktúr, cenníkov, sadzobníkov a atď.

b) **cenový dopad na stavbu** – vypracovaný na základe predbežných cien (odsúhlasený Stavebnotechnickým dozorom a hlavným inžinierom stavby Objednávateľa)

c) **kompletné definovanie agregovanej položky**, ktoré pozostáva z čísla (podľa príslušného triednika), názvu (podľa príslušného triednika), mernej jednotky (podľa príslušného triednika) a jednotkovej ceny (podľa predloženého rozboru ekonomickej oprávnenosti nákladov) a vyššie uvedeným kalkulačným vzorcom

d) **rozbor ekonomickej oprávnenosti nákladov** v tabuľkovom editore excel a v súlade s vyššie uvedeným textom tohto bodu

e) podrobný popis položky a rozbor vstupov odsúhlasený Stavebnotechnickým dozorom

1. V prípade zmeny Všeobecnej položky činnostnej Zhotoviteľ preukáže ekonomicky oprávnené náklady cez cenové doklady (napr. faktúra) a koordinačnú činnosť vo výške 3,9% z predložených nákladov. Ak sa jedná o  všeobecnú položku finančnú, zhotoviteľ má nárok len na ekonomicky oprávnené náklady preukázané cez cenové doklady (napr. zmluva o poistení stavby, faktúra za poplatky) bez koordinačnej činnosti.
2. Na stavebné práce, ktoré Zhotoviteľ bude vykonávať formou poddodávky mu budú priznané ekonomicky oprávnené náklady (cenové ponuky, faktúry poddodávateľa) a náklady na koordinačnú činnosť vo výške 3,9% z ceny poddodávky. Prirážka za koordinačnú činnosť už zahŕňa všetky náklady spojené s obstaraním poddodávky, jej realizovaním až po jej vyfakturovanie a odovzdanie. V súvislosti s poddodávkou už nebudú Zhotoviteľovi uznané žiadne ďalšie náklady. Pri prácach, ktoré Zhotoviteľ zabezpečuje podzhotoviteľom, si Objednávateľ vyhradzuje právo požiadať Zhotoviteľa o predloženie podrobnej kalkulácie podzhotoviteľa, ktorá bude spracovaná v zmysle zákona č.18/1996 Z.z. o cenách v znení neskorších predpisov v režime ekonomicky oprávnených nákladov a Zhotoviteľ je povinný ich Objednávateľovi predložiť.
3. V prípade predĺženia lehoty výstavby budú Zhotoviteľovi na prevádzku zariadenia staveniska priznané iba priame náklady súvisiace s touto položkou (nájomné priestorov, elektrina, voda, plyn, komunálny odpad, atď.) bez réžie a zisku.
4. V prípade predĺženia lehoty výstavby nebudú Zhotoviteľovi priznané žiadne náklady spojené s vedením a riadením stavebných prác, ktoré musí mať Zhotoviteľ zahrnuté v nepriamych nákladoch vo svojej ponuke (správna, výrobná réžia) a zisk. Tento bod sa neuplatní v prípade kalkulovania stavebných prác podľa vyššie uvedených bodov tohto článku 4.2.

## 4.3 Meranie výmer

4.3.1 Výmery sa vypočítajú ako netto hodnoty z projektovej dokumentácie stavby bez pripočítania rezervy z titulu zväčšenia objemu, straty na objeme, stlačenia (zhutnenia), odpadu alebo technologických postupov Zhotoviteľa.

3.3.2 Meranie výmer stavebných prác pre účely platby bude v súlade s postupom prijatým v Preambule, Technicko-kvalitatívnych podmienkach a Výkaze výmer podľa položiek tam uvedených. Netto výmera alebo cena prác ukončených na mieste sa vždy zmeria, s výnimkou prípadov predpísaných iným spôsobom. Pri výkopových prácach sú zohľadnené všetky potrebné rozšírenia (debnenie, paženia a pod.). V prípade, ak Zhotoviteľ z vlastných technologických alebo iných dôvodov potrebuje urobiť širšie alebo iné výkopy, musí všetky náklady s tým súvisiace premietnuť do predložených jednotkových cien.

## 4.4 Správny pomer sadzieb a súm vo vzťahu k stavbe

Uchádzač zaručí, že cena jeho Ponuky a jednotkové ceny sú správne vyvážené a že žiadna časť Súpisu položiek nie je ocenená vysokou cenou, ktorá by mala za následok nižšiu cenu v inej časti. Verejný obstarávateľ (Objednávateľ) si vyhradzuje právo vyžiadať rozbor cien ponuky a jednotkových cien pred ich schválením, alebo počas výstavby.

## 4.5 Platba za inú metódu vykonania

Zhotoviteľ si nebude nárokovať žiadne ďalšie platby vo vzťahu k akejkoľvek práci a službe, ktorá môže byť popísaná resp. navrhnutá v Dokumentácií na ponuku. Uvedené jednotkové ceny sa budú považovať za platné pre akúkoľvek metódu realizácie.

# 5.0 Použité skratky

Vo Výkaze výmer sú použité nasledujúce skratky:

h. alebo hod. : hodina

mes : mesiac

deň : deň

ha : hektár

ks : kus

pár : pár

sub : súbor

kpl : komplet

m3 alebo m3 : meter kubický

m2 alebo m2 : meter štvorcový

m alebo b.m. : bežný meter

č. alebo čís. : číslo

km : kilometer

l : liter

kg : kilogram

q : metrický cent = 100 kg

t : metrická tona = 1.000 kg

Ø : priemer